ໃນຕອນເຊົ້າວັນທີ 16 ມີນາ 2019 ທີ່ ກະຊວງ ຊັບພະຍາກອນ ທຳມະຊາດ ແລະ ສິ່ງແວດລ້ອມ ໄດ້ຈັດພິທີ ແຂ່ງຂັນສິນລະປະວັນນະຄະດີ (ຮ້ອງເພງ) ແລະ ຕະຫຼາດນັດ ຂອງແມ່ຍິງ ກຊສ ຂຶ້ນ ເພື່ອເປັນການຈາລຶກ ແລະ ທົບທວນຄືນ ວັນປະຫວັດສາດອັນສຳຄັນ ຂອງແມ່ຍິງ ກໍຄື ວັນແມ່ຍິງສາກົນ ວັນທີ 8 ມີນາ ຄົບຮອບ 109 ປີ ທີ່ໄດ້ໝູນວຽນມາເຖິງນີ້ ໃຫ້ເປັນຂະບວນຟົດຟື້ນ ແລະ ເພື່ອເປັນການສະເຫລີມສະຫລອງ ທີ່ອົງຄະນະພັກ ກະຊວງ ຊັບພະຍາກອນທໍາມະຊາດ ແລະ ສິ່ງແວດລ້ອມ ໄດ້ສໍາເລັດ ກອງປະຊຸມຄົບຄະນະບໍລິຫານງານພັກ ກະຊວງ ຄັ້ງທີ 8 (ເປີດກວ້າງຄັ້ງທີ 3 ) ສະໄໝທີ I.
ໂດຍການເປັນກຽດເຂົ້າຮ່ວມ ຂອງທ່ານ ສົມມາດ ພົລເສນາ ກຳມະການສູນກາງພັກ, ເລຂາຄະນະພັກ, ລັດຖະມົນຕີ ກະຊວງ ຊັບພະຍາກອນ ທຳມະຊາດ ແລະ ສິ່ງແວດລ້ອມ, ມີຄະນະພັກຄະນະນຳກະຊວງ, ມີບັນດາເລຂາໜ່ວຍພັກ ພ້ອມດ້ວຍສະມາຊິກພັກ, ພະນັກງານບໍານານ, ຕາງໜ້າ 2 ອົງການຈັດຕັ້ງມະຫາຊົນ, ພ້ອມດ້ວຍຕາງໜ້າຈາກສູນກາງສະຫະພັນແມ່ຍິງລາວ, ກອງສິນລະປະກອນແຫ່ງຊາດ, ຄະນະສະຫະພັນແມ່ຍິງ ພ້ອມດ້ວຍສະມາຊິກ ແມ່ຍິງ ກຊສ ເຂົ້າຮ່ວມຢ່າງພ້ອມພຽງ.
ຈຸດປະສົງຂອງຂະບວນການ ໃນຄັ້ງນີ້ ເພື່ອປະກວດ ແຂ່ງຂັນສິນລະປະວັນນະຄະດີ (ຮ້ອງເພງ) ລະຫວ່າງ ບັນດາ ໜ່ວຍແມ່ຍິງ ຫ້ອງການ, ກົມ, ກອງ, ສະຖາບັນ ແລະ ສູນ ພາຍໃນ ກຊສ ພ້ອມທັງເປັນການສ້າງຄວາມສາມັກຄີ ຮັກແພງ ເຊິ່ງກັນ ແລະ ກັນ ໂດຍການ ເຂົ້າຮ່ວມການແຂ່ງຂັນ ມີ 18 ພາກສ່ວນ, ນອກນັ້ນຍັງມີງານຕະຫລາດນັດ ຂາຍສິນຄ້າ ເພື່ອເປັນການຫາລາຍໄດ້ເຂົ້າຄັງຂອງ ສະຫະພັນແມ່ຍິງ ກຊສ ແລະ ຂອງບັນດາໜ່ວຍແມ່ຍິງ ພາຍໃນ ກຊສ.
ຜ່ານການປະກວດແຂ່ງຂັນສິນລະປະວັນນະຄະດີ (ຮ້ອງເພງ) ເຫັນໄດ້ວ່າ ລາງວັນທີ 1 ໄດ້ແກ່ ໜ່ວຍແມ່ຍິງ ກົມຈັດຕັ້ງ ແລະ ພະນັກງານ ໃນບົດເພງ “ງາມເມືອງລາວ” ໄດ້ຮັບເງິນລາງວັນ 1,000,000 ກີບ, ເປັນກຽດຂຶ້ນມອບລາງວັນໂດຍ ທ່ານ ສົມມາດ ພົລເສນາ ກຳມະການສູນກາງພັກ, ເລຂາຄະນະພັກ, ລັດຖະມົນຕີ ກະຊວງ ຊັບພະຍາກອນ ທຳມະຊາດ ແລະ ສິ່ງແວດລ້ອມ, ລາງວັນທີ 2 ໄດ້ແກ່ ໜ່ວຍແມ່ຍິງ ສູນຂໍ້ມູນ-ຂ່າວສານ ຊັບພະຍາກອນທຳມະຊາດ ແລະ ສິ່ງແວດລ້ອມ, ໃນບົດເພງ “ເດືອນສາມຄ້ອຍ” ໄດ້ຮັບເງິນລາງວັນ 800,000 ກີບ, ເປັນກຽດມອບໂດຍ ທ່ານ ປອ ໄຊນະຄອນ ອິນທະວົງ ຄະນະປະຈຳ ພັກກະຊວງ, ຮອງລັດຖະມົນຕີ ກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ, ລາງວັນທີ 3 ແມ່ນໜ່ວຍແມ່ຍິງ ກອງທຶນປົກປັກຮັກສາສິ່ງແວດລ້ອມ ໃນບົດເພງ “ທີ່ນີ້ເມືອງລາວ” ໄດ້ຮັບເງິນລາງວັນ 500,000 ກີບ, ມອບໂດຍທ່ານ ນາງ ມອນມະນີ ຍອຍບົວກ່ອງ ອະດິດ ຮອງລັດຖະມົນຕີ ກຊສ, ແລະ ອີກ 15 ໜ່ວຍແມ່ຍິງ ແມ່ນໄດ້ຮັບເງິນລາງວັນຊົມເຊີຍ ໜ່ວຍລະ 200,000 ກີບ.